## Ivace+i Innovació concedix 3,2 milions d’euros per a desenrotllar 14 prototips i projectes pilot en universitats i centres d’investigació

*** Les ajudes pretenen acostar al mercat productes, servicis i tecnologies que no tenien el finançament necessari per a la seua validació
* La consellera Marián Cano subratlla que esta dotació econòmica pretén “evitar que solucions atractives per a les nostres empreses es queden estancades en la fase de laboratori”**

La Conselleria d’Innovació, Indústria, Comerç i Turisme ha concedit, a través d’Ivace+i Innovació, 3,2 milions d’euros per a impulsar el desenrotllament de 14 demostradors de productes, servicis i tecnologies derivades d’investigacions dutes a terme per agents del sistema científic de la Comunitat Valenciana.

Estes ajudes, que es dirigixen fonamentalment a universitats i centres d’investigació, tenen com a finalitat la validació de les solucions innovadores dissenyades en els centres generadors de coneixement per a elevar el grau de maduresa tecnològica i afavorir així la seua transferència al teixit empresarial.

Amb la concessió d’estes subvencions es completa la resolució del programa de ‘Valorització i transferència dels resultats d’investigació cap a les empreses’, que incorpora una segona línia que potencia també la investigació aplicada i orientada al sistema productiu.

Segons ha explicat la consellera Marián Cano, els fons d’Ivace+i pretenen evitar que els resultats de les investigacions que desenrotllen les universitats i centres d’investigació de la Comunitat Valenciana es queden estancats en la fase de laboratori perquè no tinguen el finançament necessari per a validar estes solucions.

“L’objectiu, per tant, és dotar dels recursos necessaris per a dur a terme projectes pilot i prototips que permeten acostar al mercat iniciatives potencialment útils tant per a les empreses com per al conjunt de la societat en la mesura en què proporcionen una resposta efectiva a problemes d’interés comú”, ha indicat la titular d’Innovació.

Dels 14 projectes que reben el suport, més de la mitat se situen en l’àmbit de la salut, un dels sectors estratègics per al Govern Valencià pel seu alt valor afegit, el seu efecte tractor en la cadena de valor empresarial i l’impacte final en el benestar de les persones.

Per a Cano, el desafiament de l’Administració radica a afavorir la creació d’un teixit empresarial que reflectisca l’esforç inversor de les institucions públiques i acadèmiques en el camp de la salut i benestar: “Volem impulsar un teixit empresarial tan potent com la qualitat i l’excel·lència científica dels nostres equips d’investigadors i investigadores”.

**Diversitat de projectes**

Les entitats beneficiàries estan treballant així en nous sistemes no invasius per a la rehabilitació domiciliària; diferents tipus de dispositius d’imatge mèdica, tant portàtils com per a ús en cirurgies; sensors innovadors per a la detecció de patògens en temps real; pell cultivada en laboratori per a tractaments avançats o sistemes per a predir riscos per a la salut mental a partir de l’estudi de la dieta i la microbiota, entre altres.

De la mateixa manera, estes ajudes permetran avançar en el desenrotllament de nous materials per a la indústria, una nova generació de bioestimulants més eficaços i sostenibles, nous tipus de farines sense gluten desenrotllades a partir de subproductes agrícoles o sistemes basats en intel·ligència artificial per a detectar microplàstics en aigües i fangs de depuració.

El programa de ‘Valorització i transferència dels resultats d’investigació cap a les empreses’ forma part de la convocatòria d’ajudes en concurrència competitiva per a l’enfortiment i desenrotllament de l’ecosistema d’innovació de la Comunitat Valenciana, que impuls Ivace+i Innovació.

Esta crida pública incentiva el desenrotllament de projectes d’innovació en les empreses i faciliten la transferència de coneixement científic i les seues aplicacions al teixit productiu, fomentant, a més, la col·laboració publicoprivada i la cooperació entre centres tecnològics i d’investigació i empreses.

La convocatòri té, a més, el suport de la Unió Europea, que a través del programa FEDER Comunitat Valenciana per al període 2021-2027, aporta el 60 % del pressupost.

Fecha: 30/11/2025